SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-60-14/23

**2023. gada 25. oktobrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

**komisijas deputāti**:

**Raimonds Bergmanis**

**Andrejs Vilks**

**Jānis Skrastiņš**

**Ainars Latkovskis**

**Ināra Mūrniece**

**Igors Rajevs**

**Uģis Rotbergs**

**Edvīns Šnore**

**Atis Švinka**

**Edmunds Zivtiņš**

**uzaicinātās personas:**

*uzaicinātās personas par 1. un 2. darba kārtības jautājumu*

* Iekšlietu ministrs **Rihards Kozlovskis**
* Iekšlietu ministrijas valsts sekretārs **Dimitrijs Trofimovs**
* VUGD priekšnieks pulkvedis **Mārtiņš Baltmanis**
* VUGD priekšnieka vietnieks ģenerālis **Intars Zitāns**
* Latvijas Ugunsdzēsēju arodbiedrības valdes deleģētais pārstāvis **Sandis Ģirģens**
* Latvijas Ugunsdzēsēju arodbiedrības valdes priekšsēdētājs **Aivars Andreika**

**citas personas:**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, S.Kaire, E.Kalniņa**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

**1. Valsts ugunsdzēsības un glābšanas dienesta personālsastāva un materiāltehniskais nodrošinājums.**

**2. 10 610 Latvijas pilsoņu kolektīvais iesniegums “Par ugunsdzēsēju posteņu saglabāšanu” (27/Lm14).**

**3. Dažādi.**

R.Bergmanis atklāj sēdi un iepazīstina ar izskatāmo darba kārtību.

**1. Valsts ugunsdzēsības un glābšanas dienesta personālsastāva un materiāltehniskais nodrošinājums.**

R.Bergmanis informē par izskatāmā jautājuma aktualitāti. Dod vārdu iekšlietu ministram.

R.Kozlovskis piedāvā sākumā noklausīties prezentāciju un tad uzdot jautājumus.

M.Baltmanis demonstrē prezentāciju, kuras laikā informē par VUGD aktualitātēm.

VUGD atbild par 4 darbības jomām: 1) ugunsdrošība; 2) ugunsdzēsība; 3) civilā aizsardzība; 4) 112.

Iepazīstina deputātus ar VUGD darbības stratēģiju 2023.-2027. gadam (saskaņota ar IeM), kurā noteikti rezultatīvie rādītāji katrai darbības jomai; kas ir uzlabojams iekšējos procesos; kādām spējām jābūt, lai sasniegtu noteiktos rezultatīvos rādītājus. Uzskaita stratēģiskās prioritātes – civilās aizsardzības sistēmas pilnveidošana, efektīva vadība un koordinācija; ugunsdrošības uzraudzības un prevencijas spēju uzlabošana; 112 zvanu saņemšanas, apstrādes un resursu izsūtīšanas uz notikuma vietu efektivitāte; ugunsgrēku dzēšanas un glābšanas darbu efektīva vadīšana un veikšana. Iepazīstina ar prioritārajiem horizontālajiem mērķiem – 1) nodarbinātie ir motivēti izvirzīto mērķu sasniegšanai, izjūt piederību VUGD un izprot, pieņem un atbalsta valsts pārvaldes vērtību attīstību dienestā un sabiedrībā; 2) nodarbinātie dienesta/ darba pienākumus veic piemērotā, ērtā un estētiskā dienesta pienākumu izpildes/ darba vidē.

Turpinājumā informē par vienoto ugunsdrošības un civilās aizsardzības platformu – paredz, ka uzraudzība tiks veikta digitālā formā (jau ir iedalīts finansējums, izstrādāta tehniskā specifikācija, tiks organizēts iepirkums), riska avotiem, riska novērtēšanas instrumenta diapazoniem – noteiktas 5 riska kategorijas (līmeņi), katrai kategorijai aprēķinot reaģēšanas (ierašanās) laiku.

Tālāk informē par VUGD vidējo darba samaksu, vakanto amatpersonu amatu skaitu (10,7%), vakancēm teritoriālajās struktūrvienībās un kontaktu centros. Labākais nokomplektējums ir Latgalē. Atzinīgi piemin Saldus tehnikumu, kas gatavo VUGD kadrus jau ar profesionālo kvalifikāciju.

Tāpat informē par VUGD veikto posteņu darbības īslaicīgu apturēšanu (2022. gadā – 258 reizes: 2,2 milj. eiro novirzīti par virsstundu darbu; 2023. gadā – 1026 reizes: 996,9 tūkst. eiro novirzīti par virsstundu darbu).

Ir izdots iekšējais normatīvais akts – prioritārā kārtībā notiek 4 risinājumi. Virsstundu apmaksai piešķirti 446 000 eiro, bet ar to nav bijis iespējams iztikt bez atsevišķu posteņu darbības īslaicīgu apturēšanu (tas ir bijis tikai kā galējais risinājums). Akcentē, ka tas balstīts uz risku novērtējumu. Uzsver pozitīvo – novembrī, decembrī nevajadzēs slēgt nevienu posteni.

Brīvprātīgo ugunsdzēsēju vienībām paredzēta 72 stundu apmācība (34 vietās noteikti šādas vienības vajag).

Ir sagatavots prioritārais pasākums – VUGD struktūrvienību dzīvības glābšanas spēju stiprināšanas nodrošināšana, paredzot papildu 105 amata vietas ar atalgojumu un formas tērpiem/aizsargtērpiem. Tāpat paredzēta atlīdzības palielināšana amatpersonām un darbiniekiem – VUGD neiztur konkurenci ar citiem dienestiem, piemēram, NBS.

Amatpersonas tiek nodrošinātas ar nepieciešamiem formas tērpa un speciālā apģērba priekšmetiem, kā arī ar aprīkojumu elpošanai nepiemērotā vidē.

Par transportlīdzekļu nodrošinājumu – autocisternas tiks piegādātas 2024. gadā saskaņā ar līdz šim noslēgtajiem līgumiem (šobrīd – 678 transporta vienības, plānots – 547).

Nobeigumā informē par infrastruktūras attīstības projektu īstenošanu, pētījumiem civilās aizsardzības sistēmas pilnveidei, valsts agrīnās brīdināšanas sistēmas pilnveidi (noslēdzies iepirkums par šūnu apraidi).

D.Trofimovs papildina – veselības aprūpei panākts 2,6 miljonu liels atbalsts. Par transportu – nomainīts VP transports; VRS – tas līdz šim tika gādāts no ES projektu līdzekļiem (pateicoties AM atbalstam 27 miljonu apmērā, šogad transports tiks nomainīts); VUGD – iespēja finansējuma piešķiršanai tika rasta, pateicoties FM darbam ar EK.

Runājot par IKP – šobrīd nedaudz vairāk par 1% attiecībā pret IKP.

S.Ģirģens informē, ka valsts noturība bez iekšējās drošības, bez CA rada lielus riskus. Vai ir ņemti vērā konvencionālā riska, hibrīdoperāciju, radiācijas draudus. Nav veiktas CA plānu korekcijas. Vai nevajadzētu koriģēt lielo CA plānu, sadarbojoties ar IeM, VDD?

Par depo slēgšanu vairāk nekā 1000 reizes – štata vienības ir 3253, pietrūkst aptuveni 11% darbinieku, 4-5% atrodas prombūtnē (kopā iztrūkums ir 520 personālvienību), vēl jāatskaita administratīvie darbinieki, tad nedaudz vairāk par 1430 paliek ugunsdzēsēju – glābēju. Latvijā ir izvietoti 90 posteņi, no kuriem 18 tika slēgti. secinājums – cilvēku pietrūkst, lai nokomplektētu maiņas.

A.Vilks komentē: jāskatās, vai stratēģija ir zinātniski pamatota, vai ir pētīts, kā ir pildīta iepriekšējā stratēģija; nodarbināto trūkums; apmācības jautājums; nekonkurētspējīgs atalgojums; infrastruktūras stāvoklis – apstākļiem jābūt cilvēciskiem.

A.Latkovskis vaicā par iespēju VAD iziet VUGD.

M.Baltmanis atzīst to par pozitīvu, ja termiņš ir 5 gadi (pusgads aizietu tikai apmācībā).

J.Skrastiņš komentē, ka prasības VUGD vienādas ar NBS, atalgojums – dažāds. Aicina izskatīt dažādas iespējas kā piesaistīt un noturēt personālsastāvu.

E.Zivtiņš lūdz, lai IeM iesniedz informāciju 10 gadu apjomā par reaģēšanas laiku un kāda ir dinamika (vidējais rādītājs valstī).

M.Baltmanis atbild, ka vidējais ierašanās laiks ir 9 minūtes, cenšas sasniegt 7-8 minūtes. 10 gadu griezumā nekas nav īpaši mainījies.

E.Zivtiņš turpina, ka nepieciešams padomāt par sistēmu, modeli, kur līdzīgi kā pašvaldības policijai būtu brīvprātīgo ugunsdzēsēju biedrības, kuras apmaksātu valsts tikai par izbraukšanu, bet pārējo segtu pašvaldības.

M.Baltmanis informē, ka jaunajā likumprojektā paredzēta brīvprātīgo ugunsdzēsēju institūta attīstība ar pašvaldību starpniecību. VUGD to šobrīd skaņo ar IeM juristiem. Ugunsdrošības un ugunsdzēsības likums – šobrīd nav jēga veikt tajā grozījumus, tādēļ top jauns likums.

S.Ģirģens komentē, ka VUGD tīri pamatoti iet digitalizācijas virzienā. Lūgums piedāvāt vēl vienu riska analīzi un iespējamos risinājumus sakarā ar to, ka nākamajā gadā aptuveni 100 esošie glābēji varētu aiziet prom no darba, jo esošais atalgojums ir nepietiekams.

R.Kozlovskis papildina par piešķirtajiem 2,6 miljoniem nākamajam gadam – doma piesaistīt 105 jaunus glābējus. Ir saņemts FM apliecinājums, ja VUGD nākamā gada laikā parādīs, ka spēj ātri un efektīgi to nokomplektēt, tad tiks piešķirts vēl papildu finansējums.

E.Šnore jautā par darba vietu trūkumu augstāko un zemāko kategoriju amatos – vai ir vienādi.

M.Baltmanis atbild, ka apmēram vienādi.

E.Šnore tālāk jautā par būvniecības kapacitāti – ja būvnieks ir slikts, ja 2 gados nevar neko uzcelt, kādēļ tāds ir paņemts?

D.Trofimovs skaidro par izaicinājumiem būvniecības sektorā, par konkrēto komersantu SIA “ZENG” – tas ir vērtēts, ir konsultējušies ar FM un Iepirkumu uzraudzības biroju, secinājums – tiesiskās aizsardzības process nedod pamatu lauzt līgumu, nav arī iespējams likumīgi izslēgt šo dalībnieku no nākamajiem iepirkumiem.

S.Ģirģens norāda, ka SIA “ZENG” noteikti ir pastāvoši pamati līguma laušanai – kavēts termiņš; neapmaksāts līgumsods.

R.Kozlovskis piekrīt, ka tā ir problēma, bet pašreiz IeM nav normatīvās bāzes lauzt līgumu.

I.Rajevs komentē kā piemēru par algām – bijušas neskaitāmas sūdzības, ka 10% netiek izmaksāti, 50% sūdzību nesaturēja dokumentālu apstiprinājumu, ka tas tā patiešām arī ir. Nevienā gadījumā šis apgalvojums nav apstiprinājies.

**I.Mūrniece** pauž gandarījumu par to, ka VAD ir tas virziens, kurā būtu jāiet**.** Izsaka pārliecību par cilvēkresursiem – ja NBS neprasa vidējo izglītību, tad arī iekšlietu jomai būtu jāiet šajā virzienā, ja cilvēks ir spējīgs paveikt praktiskas lietas.

**2. 10 610 Latvijas pilsoņu kolektīvais iesniegums “Par ugunsdzēsēju posteņu saglabāšanu” (27/Lm14).**

**R.Bergmanis** aicina VUGD komentēt situāciju.

**M.Baltmanis** skaidro, ka prezentācija jau tikusi veidota ar domu sniegt skaidrojumu arī šajā jautājumā. Iniciatīva bija īslaicīga darbības apturēšana. Iekšējā kārtība attiecas uz visām struktūrvienībām, ne tikai uz 18.

Šāds risinājums bija nepieciešams personāla nodrošinājuma problēmas dēļ, un VUGD budžetā virsstundu apmaksai piešķirtais finansējums nav pietiekams, lai apmaksātu visas virsstundas, kas veidotos, ja atsevišķu struktūrvienību darbība netiktu apturēta.

Novembrī un decembrī nevajadzēs īslaicīgi apturēt neviena posteņa darbību.

E.Zivtiņš atkārtoti interesējas par reaģēšanas laiku.

M.Baltmanis atbild, ka uz to ir jāskatās kompleksi.

I.Rajevs piebilst, ka šis ir jautājums, vai mēs ticam šai metodoloģijai un VUGD vadībai vai neticam. Jāļauj dienestam strādāt un īstenot plānu dzīvē.

**I.Zitāns** papildina, ka uz VUGD jāskatās kā uz vienotu organismu.

**S.Ģirģens** komentē, ka runa nav par ticību dienestam, bet reāli esošajiem resursiem.

**R.Bergmanis** pateicas uzaicinātajām personām par sniegto informāciju, mudinot censties sasniegt stratēģijā noteikto.

**R.Bergmanis** nolūkā rast kompleksu risinājumuaicina komisiju par situāciju ar nepieciešamību īstenot periodisku un īslaicīgu atsevišķu VUGD struktūrvienību darbības apturēšanu informēt Ministru kabinetu.

*Deputātiem nav iebildumu.*

R.Bergmanis pateicas uzaicinātajām personām par piedalīšanos komisijas sēdē un slēdz sēdi.

Sēde pabeigta plkst. 11.50.

Komisijas priekšsēdētājs R.Bergmanis

Komisijas sekretārs J.Skrastiņš

Protokolēja E.Kalniņa